લોલો (કરિશ્માનું લાડકું નામ)ના પિતાનો રોલ મેં નકારી કાઢ્યો એ હકીકત છે. શકીલ નૂરાનીએ મને સાઈન કરેલો અને દીપક આનંદ એ ફિલ્મનું નિર્દેશન કરવાના હતા. રોલ પડકારરુપ હતો. મેં અદાકારીની કરામત દર્શાવી હોત. પરંતુ મારા નિર્માતાઓએ વાંધો ઉઠાવ્યો કારણ એમની ફિલ્મોમાં હું હીરો હતો. ‘અનમોલ’માં મનીષા કોઈરાલા, ‘દીવાના’માં દિવ્યા ભારતી, ‘ગુરુદેવ’માં શ્રીદેવી, ‘દામિની’માં મીનાક્ષી શેષાદ્રી, ‘હનીમૂન’માં અશ્વિની ભાવે-વર્ષા ઉસગાંવકર, ‘બોલ રાધા બોલ’માં જૂહી ચાવલા મારી હીરોઈન છે. મનજી સહિત ઘણા નિર્માતાઓએ મને સમજાવ્યો કે હું કમર્શિયલ એક્ટર છું અને રોમેન્ટિક હીરો તરીકે તેઓ કરોડોની મૂડી રોકે છે. એટલે મારે આધેડ વયની ભૂમિકાઓ ન કરવી. તેથી મારે પીછેહઠ કરવી પડી.